กทม. ออก 4 มาตรการรองรับการแพร่ระบาดของโควิด-19
นายชัชชาติ สิทธิพันธุ์ ผู้ว่าราชการกรุงเทพมหานคร เปิดเผยภายหลังประชุมคณะผู้บริหารกรุงเทพมหานคร ครั้งที่ 13/2565 ว่า ตัวเลขผู้ติดเชื้อโควิด-19 ใน กทม. ที่เพิ่มขึ้นยังไม่ถึงขั้นต้องกังวล ซึ่งผู้ติดเชื้อส่วนใหญ่มีอาการไม่รุนแรงโดยจะได้รับยาตามเกณฑ์ที่กรมการแพทย์กำหนด และมีผู้ป่วยโควิดที่ต้องใช้เตียงเพียงร้อยละ 3 ส่วนเตียงที่รองรับผู้ป่วยกลุ่มสีเหลืองและสีแดงยังมีเพียงพอ แม้ว่าจำนวนผู้ติดเชื้อจะมีเพิ่มขึ้นแต่ความรุนแรงน้อยกว่าครั้งที่ผ่านมา อย่างไรก็ตาม กรุงเทพฯ ได้ออกมาตรการรองรับการแพร่ระบาดของโรคโควิดใน 4 เรื่องหลัก เพื่อให้ผู้ป่วยสามารถเข้าถึงยารักษาได้เร็วขึ้นโดยจะเปิดศูนย์บริการสาธารณสุขเพิ่มในวันเสาร์เพื่อตรวจคัดกรอง จ่ายยา และให้บริการฉีดวัคซีน รวมถึงมาตรการตรวจ ATK เชิงรุกในโรงเรียน และการฉีดวัคซีนให้กับกลุ่มเสี่ยง 608 ในชุมชน อีกเรื่องที่สำคัญคือเรื่องยาที่ต้องเตรียมพร้อมให้เพียงพออยู่ตลอดเวลา ซึ่งที่ผ่านมาก็ได้รับการสนับสนุนจากกระทรวงสาธารณสุขมาตลอดยืนยันว่ายายังมีเพียงพอ ส่วนข้อเสนอที่ให้ลดหรือเลิกจัดกิจกรรม นั้น มองว่ากิจกรรมที่ กทม. จัดเป็นแค่ส่วนหนึ่งของกิจกรรมทั้งประเทศ ซึ่งที่ผ่านมายังไม่เคยมีคลัสเตอร์ และทุกกิจกรรมก็ปฎิบัติตามมาตรการควบคุมโรค แต่ถ้ากระทรวงสาธารณสุขมีข้อเสนอกรุงเทพมหานครก็พร้อมรับฟังด้านนางวันทนีย์ วัฒนะ รองปลัดกรุงเทพมหานคร กล่าวเพิ่มเติมว่า ขอให้ผู้ป่วยโควิด-19 กักตัวอย่างน้อย 10 วัน แม้จะมีผลตรวจ ATK ว่าไม่ติดเชื้อแล้วก็ตาม ส่วนกลุ่มเสี่ยงสูงให้กักตัวดูอาการ 5 วัน พร้อมเน้นย้ำให้ปฎิบัติตัวตามมาตรการป้องกันโรคอย่างเคร่งครัด